இதுகுறித்து பி.ஜே.பி-யின் மாநிலத் தலைவர் தமிழிசை செளந்தரராஜனிடம் பேசினோம். ``சுதந்திர தினத்தன்று பிரதமர் ஆற்றிய உரை மிகவும் புகழ்பெற்றுள்ளது. அவருடைய அந்தப் பேச்சை ஒரே நேரத்தில் ஐந்து லட்சம் பேர் பார்த்துள்ளனர். அவர் நிகழ்த்திய அந்த உரையைப் பலரும் ஒவ்வொரு வரியாகக் கேட்டு வருகின்றனர். அவர், சுதந்திர தினத்தில் மட்டும் தமிழைப் பற்றிப் பேசவில்லை. ஏற்கெனவே அவர் தமிழ் மொழி பற்றியும், தமிழர்கள் பற்றியும் பலமுறை பேசியுள்ளார். அவர், இலங்கைக்குப் பயணம் செய்தபோது தமிழ் மக்களையும், உலகப் பொதுமறையான திருவள்ளுவரின் திருக்குறள் பற்றியும் பெருமிதத்துடன் பேசியிருக்கிறார். அதேபோன்று, கடந்த ஏப்ரல் மாதம் தமிழகத்தில் நடந்த ராணுவத் தளவாடங்கள் கண்காட்சியின்போது உரை நிகழ்த்திய பிரதமர், திருவள்ளுவரின் திருக்குறளை மேற்கோள் காட்டிப் பேசினார்.